Presidenti Bush zotohet për fitore vendimtare në Irak
Presidenti Bush tha se do të ketë veprime të mëtejshme dhune në Irak gjatë këtij viti dhe pret të shikojë një përparim të konsiderueshë
Presidenti Bush tha se viti i ri sjell sfida të reja për Irakun, ndërkohë që politikanët përpiqen të formojnë një qeveri të re dhe forcat e sigurimit vazhdojnë të luftojnë me kryengritësit. Presidenti Bush tha se zgjedhjet parlamentare të dhjetorit treguan përparim drejt demokracisë, por ai i paralajmëroi amerikanët që të jenë të duruar. Ai tha se ata nuk duhet të habiten në qoftë se irakianët bëjnë gabime dhe pësojnë disfata në përpjekjet e tyre për të formuar qeverinë, sepse populli i Irakut është ende në fazën e kapërcimit të tre dekadave të diktaturës. Pavarësisht nga këto pengesa, zoti Bush thotë se irakianët kanë treguar se mund të bashkohen. Mendohet se pakica suni përbën shumicën e forcave kryengritëse, por pjesëmarrja e sunive në zgjedhjet e fundit ishte më e madhe, duke u dhënë atyre, siç tha Presidenti Bush, më shumë ndikim në qeverinë e ardhëshme. Zoti Bush tha se një vend që nxit fraksionet dhe vazhdon të mendojë për mosmarrëveshjet e vjetra rrezikon të shkasë përsëri në tirani. Ai tha në një takim të veteranëve amerikanë të ushtrisë se kompromisi, konsensusi dhe ndarja e pushtetit janë e vetmja rrugë drejt unitetit kombëtar dhe një demokracie të qendrueshme. Presidenti tha se trupat amerikane në Irak do të pakësohen ndjeshëm nën numrin e parazgjedhjeve që ishte 138 mijë. Më vonë këtë vit, në qoftë se forcat irakiane të sigurimit vazhdojnë të bëjnë përparim, ai tha se mund të ketë ndryshime të tjera. Por Presidenti Bush e bëri të qartë se kjo do të bazohet në vlerësimin e ushtrisë dhe jo nëpërmjet një afati artificial kohor të përcaktuar nga politikanët në Uashington. Demokratët e opozitës po bëjnë thirrje që Presidenti të caktojë afate për kthimin e trupave në Shtetet e Bashkuara. Presidenti Bush tha se vazhdimi i luftës do të ketë sfida të tjera në muajt që vinë, ndërkohë që fillon edhe fushata e zgjedhjeve të nëntorit për në Kongres. Një debat i ashpër po zhvillohet rreth luftës dhe zoti Bush thotë se votuesit amerikanë janë në gjendje të bëjnë diferencimin mes atyre që janë përgjegjës dhe atyre që nuk janë përgjegjës. Kur ushtarët i dëgjojnë politikanët në Uashington që e vënë në pikpyetje misionin e tyre, tha Presidenti Bush, morali i tyre goditet. Ai tha se Amerika do të mbetet e angazhuar në Irak dhe nuk do të pranojë asgjë më pak se sa një fitore të plotë.